Дахагъэм и уэредадэ
Дахагъэ къэзыгъэщIым хуэдэу абы и бзэ къызыгурыIуэ зэрыщымыIэм и щыхьэтт КъБРм и Лъэпкъ музейм КIыщ Мухьэдин илъэс 75рэ щрикъум ирихьэлIэу къыщызэIуаха гъэлъэгъуэныгъэр.
Урысейм художествэхэмкIэ и академием хэт, УФм щIыхь зиIэ и сурэтыщI, КъБРм и цIыхубэ сурэтыщI КIыщ Мухьэдин и къэухьыр зэрыиныр дунейм и щIыпIэ куэдым щащIэ. Абы и IэдакъэщIэкIхэм я гъэлъэгъуэныгъэ къэрал куэдым къыщызэрагъэпэща пэтми, сурэтыщIым и гур къыхуэпабгъэу къыщалъхуа щIыналъэм сыт щыгъуи къегъэзэж.
Мы гъэм, сурэтыщI цIэрыIуэр илъэс бжыгъэ дахэ щрикъум, сыт хуэдэ IуэхукIи щIэгъэкъуэныфIу иIэ и щхьэгъусэ Мосс Жаклинрэ езымрэ и лэжьыгъэщIэхэмкIэ дагъэгуфIэну мурад ящIащ. «Дахагъэм и уэредадэ» зыфIаща, Лъэпкъ музейм и япэ, етIуанэ къатхэр зыгъэдахэ гъэлъэгъуэныгъэм псэр щымыгуфIыкIыу зы сурэти хэттэкъым. Абыхэм КIыщым и дунейм ухагъэгъуазэрти, сурэт къэс зи Iэпэ къыпыкIам и философие мыухыр къыббгъэдалъхьэрт, сурэтыщIым дахагъэр зэрызыхищIэм и кууагъым улъагъэIэсырт. Плъыфэ зэдэджэгухэм, зыр адрейм къыпищэу къыпщагъэхъурти, уэри а джэгу кIэншэм ухашэрт.
ИлъэситIым нэблагъэкIэ КIыщым мы выставкэм зыхуигъэхьэзыращ. Лъэпкъ музейм япэу щагъэлъагъуэ сурэтхэр Испанием кърашащ.
КъБРм и Правительствэм и УнафэщIым и къуэдзэ Битокъу Владимир зэIущIэр къызэIуихащ. СурэтыщIым и илъэс бжыгъэ дахэм хуэгъэпса гъэлъэгъуэныгъэр дахагъэмрэ плъыфэ телъыджэхэмрэ я махуэшхуэу къызэрилъытэр жиIащ абы. ДяпэкIи творческэ ехъулIэныгъэ иIэрэ къызыхэкIа лъэпкъым и цIэр иджыри куэдрэ иIэту псэуну ехъуэхъуащ Битокъур сурэтыщIым.
КъБРм и Парламентым ЩэнхабзэмкIэ и комитетым и унафэщI Пащты Борис псалъэ гуапэкIэ зыхуигъэзащ КIыщым.
Мы лэжьыгъэ телъыджэхэм папщIэ фIыщIэ ин пхуэсщIыну сыхуейщ, уи творческэ гъуэгуанэр кIыхь ухъуну, уи IэдакъэщIэкIхэм узыIэпашэу хэлъ къарур мыкIуэщIу утхуэпсэуну ди гуапэщ, жиIащ абы.
Урысейм ХудожествэхэмкIэ и академием изобразительнэ гъуазджэхэм я теориемрэ тхыдэмкIэ и щIэныгъэкъэхутакIуэ институтым и лэжьакIуэ Ступин Сергей къыщыпсалъэм сурэтыщI цIэрыIуэм и гъащIэм теухуауэ и Iэдакъэ къыщIэкIа «Искусство любви» монографиер утыку кърихьащ. Абы къыхигъэщащ КIыщ Мухьэдинрэ и щхьэгъусэ Мосс Жаклинрэ Урысей гъуазджэм хамэ къэралхэм зыщрагъэужьыным къаруушхуэ зэрыхалъхьэр.
КъБРм и СурэтыщIхэм я зэгухьэныгъэм и тхьэмадэ Темыркъан Геннадий КIыщ Мухьэдин ди республикэм и пщIэр зыIэт сурэ тыщI гуащIафIэхэм зэращыщыр жиIащ.
Илъэс 75р творческэ гъуэгуанэм и щIэдзапIэу аращ. Сыхуейщ илъэсищэрэ щэ ныкъуэрэ ущрикъу махуэми апхуэдиз творческэ жанагъ пхэлъыну, уи IэрыкIхэм къуат гукъыдэжым хэхъуэ зэпытрэ щIэгъэкъуэныфI пхуэхъу уи щхьэгъусэмрэ уэрэ гъащIэм и IэфIыр зыхэфщIэу иджыри куэдрэ ди япэ фитыну, жиIащ абы. Дагъыстэн, Шэшэн республикэхэм, Пятигорск, Ростов къалэхэм я СурэтыщIхэм я зэгухьэныгъэхэм къабгъэдэкI хъуэхъу тхыгъэхэм къеджащ Темыркъаныр.
Дуней псом выставкэ щхьэхуэу 47рэ щызыщIа, апхуэдэуи нэгъуэщI сурэтыщI цIэрыIуэхэм ящIыгъуу 80м зи IэдакъэщIэкIхэр щызыгъэлъэгъуа КIыщым и зэфIэкIым хуэфэщэн дамыгъэ лъапIэ куэдкIэ ягъэпэжащ ар. Абы и лэжьыгъэхэр Третьяковскэ галереем, Иджырей гъуазджэмкIэ Москва дэт музейм, ди республикэм и музейхэм, Великобританием, Испанием щыIэ щэнхабзэ IуэхущIапIэхэм я экспозицэхэм хэтщ. ЦIыху щхьэхуэхэм, Испанием и пащтыхь унагъуэри хэту, КIыщ Мухьэдин и сурэт 300м нэблагъэ зэрахьэ.
Дунейм и дахагъэ куэд зылъагъуф КIыщым нобэми игъэпэрытыр щалъхуа щIыналъэрщ, ар сурэтыщIым и IэдакъэщIэкIхэми къытощ. Абы куэд щIауэ и хъуэпсапIэщ и лэжьыгъэхэр щигъэлъэгъуэн музей щхьэхуэ КъэбэрдейБалъкъэрым къыщызэIуихыну.
Спортым сызэрыдихьэхым, махуэ къэс лэжьыгъэ IыхьэфI есхьэкIыу зэрыщытым и фIыгъэкIэ, ныбжьыр къыстекIуэу зыхэсщIэркъым. Къару мыкIуэщI къысхалъхьэ сурэтыщIэ къэс. Пэжым ухуеймэ, апхуэдиз сурэт схуэмыщIынкIи хъунт си щхьэгъусэм сыт и лъэныкъуэкIи зыкъысщIигъакъуэу щымытамэ. НэгъуэщI зы Iуэхуми си зэман тезмыгъэкIуадэу, гъуазджэм сыхэтщ. Абы и зэранкIэ гъащIэм сыкъыкIэрыхуауи къэплъытэ хъунущ, сыт щхьэкIэ жыпIэмэ, сэ телефонымрэ компьютерымрэ хэсщIыкIыркъым, тыкуэн кIуапIэ сиIэкъым. Зы дахэ гуэр уи гум щызэрытIэпIыкIмэ, абы зэманрэ Iэмалрэ къыхуэбгъуэтынущ дунейм къытебгъэхьэн папщIэ. Апхуэдэ пщIэ уи зэфIэкIым хуумыщIмэ, езыми къуитыжынур куэдкIэ нэхъ мащIэщ. Си хъуэпсапIэр къызэхъулIэрэ КъэбэрдейБалъкъэрым си музей къыщызэIусхмэ, Москварэ Испаниемрэ щызиIэ кIыщ инхэм щысхъумэ сурэтхэр къэсшэжын мурад сиIэщ. Ар сигу къэзыгъэкIар си щхьэгъусэращ. ИгъащIэкIэ псэу зэрыщымыIэр, хьэдрыхэ зыри зэрыпхуздэмыхьынур къыдгуроIуэри, дыхуейт апхуэдэ тыгъэ ди щIыналъэм къыхуэдгъэнэну, жиIащ КIы щым.
Сэ сщIэр къалэнышхуэу къэзылъытэ щыIэщ, ауэ а Iуэхухэм гупсэхугъуэрэ гурыфIыгъуэу къызатыр нэхъыбэщ, къыпищащ Мосс Жаклин. Си щхьэгъусэр цIыху псоми зэремыщхьым, и фIэщхъуныгъэм си Iуэхур тынш ещI. Абы и дуней лъагъукIэ телъыджэм сысейри ихъуэжащ. Выставкэм кърихьэлIа дэтхэнэми ар зыхищIэу и гъащIэр фIы и лъэныкъуэкIэ ихъуэжыну сыхуейт.
Тэрчокъуэ Дисэ.
Сурэтхэр Къарей Элинэ трихащ.
